**Αθήνα:** 14.04.2025

**Αρ. Πρωτ.:** 437

**ΔΕΛΤΙΟ ΤΥΠΟΥ**

**Ε.Σ.Α.μεΑ.: Ι. Βαρδακαστάνης: Δίκαιη η επέκταση του επιδόματος κώφωσης-βαρηκοΐας- Άμεσα αυξήσεις σε όλα τα αναπηρικά επιδόματα και συντάξεις**

**Δήλωση Ι. Βαρδακαστάνη, προέδρου ΕΣΑμεΑ**: Η σημερινή εξαγγελία του πρωθυπουργού Κυριάκου Μητσοτάκη από το Εθνικό Ίδρυμα Κωφών για την επέκταση του επιδόματος των κωφών και βαρήκοων ατόμων σε όλους ανεξαρτήτως ηλικίας έρχεται να δικαιώσει και να υλοποιήσει ένα πάγιο και χρόνιο αίτημα του αναπηρικού κινήματος της χώρας. Η Ομοσπονδία Κωφών Ελλάδας, μαζί με την ΕΣΑμεΑ, εργάστηκαν σκληρά πολλά χρόνια για να πετύχουν την άρση αυτής της άδικης μεταχείρισης. Συμφωνούμε πλήρως με τη δήλωση του προέδρου της ΟΜΚΕ **Κωνσταντίνου Σίμψη:**

***«Επίδομα κώφωσης-βαρηκοΐας - Ιστορική Απόφαση***

*Η σημερινή ημέρα αποτελεί ιστορική στιγμή για την κοινότητα των κωφών και βαρήκοων πολιτών.*

*Στο Εθνικό Ίδρυμα Κωφών πραγματοποιήθηκε τριμερής συνάντηση μεταξύ του Πρωθυπουργού κ. Κυριάκου Μητσοτάκη, της Προέδρου του Εθνικού Ιδρύματος Κωφών κας Βενέττας Λαμπροπούλου και του Προέδρου της Ομοσπονδίας Κωφών Ελλάδος κ. Κωνσταντίνου Σίμψη.*

*Στην εκδήλωση παραβρέθηκαν επίσης: ο Υπουργός Επικρατείας και Αρμόδιος Συντονιστής της Κυβέρνησης για τα Δικαιώματα των Ατόμων με Αναπηρία κ. Άκης Σκέρτσος, η Υπουργός Κοινωνικής Συνοχής και Οικογένειας κα Δόμνα-Μαρία Μιχαηλίδου, η Υφυπουργός Κοινωνικής Συνοχής και Οικογένειας κα Ελένη Ράπτη, ο Γενικός Γραμματέας Κοινωνικής Αλληλεγγύης και Καταπολέμησης της Φτώχειας κ. Πρόδρομος Πύρρος.*

*Από πλευράς της Ομοσπονδίας Κωφών Ελλάδος παρόντες ήταν, επίσης, ο Α’ Αντιπρόεδρος κ. Παναγιώτης Κορδονούρης και ο Β’ Αντιπρόεδρος κ. Γιώργος Μαρωπάκης.*

*Κατά τη διάρκεια της συνάντησης, ο Πρωθυπουργός ανακοίνωσε μια εξέλιξη με τεράστια σημασία για τους κωφούς και βαρήκοους συμπολίτες μας: εφ’ όρου ζωής χορήγηση του επιδόματος κώφωσης-βαρηκοΐας, με κατάργηση των ισχυόντων ηλικιακών περιορισμών.*

*Πρόκειται για μία ιστορική απόφαση που διορθώνει μια χρόνια κοινωνική αδικία και διασφαλίζει την αξιοπρεπή και ισότιμη διαβίωση των κωφών και βαρήκοων πολιτών της χώρας.*

*Η Ομοσπονδία Κωφών Ελλάδος εκφράζει την ικανοποίησή της για αυτή τη σημαντική θεσμική μεταρρύθμιση και συνεχίζει με συνέπεια τον αγώνα για την πλήρη ένταξη και ισότιμη συμμετοχή των κωφών και βαρήκοων ατόμων στην κοινωνία».*

***Βίντεο στη ΕΝΓ:*** [**https://www.facebook.com/share/v/1C4wnhtr7m/**](https://www.facebook.com/share/v/1C4wnhtr7m/)

Είναι τώρα η ώρα για την Πολιτεία να σκύψει πάνω και από τα άλλα σοβαρά αιτήματα των ατόμων με αναπηρία, χρόνιες ή/ και σπάνιες παθήσεις, που, στην εποχή των μεγάλων αβεβαιοτήτων και της συνεχιζόμενης φτωχοποίησης δοκιμάζονται σκληρά:

* Αύξηση των αναπηρικών επιδομάτων, με την καθιέρωση μηχανισμού αυτόματης προσαρμογής, συνδεδεμένου με την ετήσια αύξηση του κατώτατου μισθού.
* Αποσύνδεση των επιδομάτων αναπηρίας από την απασχόληση
* Αναμόρφωση του τρόπου υπολογισμού της εθνικής σύνταξης, ώστε να μην εξαρτάται από το ποσοστό αναπηρίας.
* Διευκόλυνση της εργασίας για συνταξιούχους με αναπηρία, με την εφαρμογή της νομοθεσίας για την Ίση Μεταχείριση και στο δημόσιο τομέα

**Για περισσότερες πληροφορίες επικοινωνήστε με τον Πρόεδρο της Ε.Σ.Α.μεΑ. κ. Ι. Βαρδακαστάνη στο κινητό τηλέφωνο 6937157193.**

Τώρα μπορείτε να ενημερωθείτε για όλες τις εξελίξεις στο χώρο της Αναπηρίας στην ιστοσελίδα της Ε.Σ.Α.μεΑ.: [www.esaea.gr](http://www.esaea.gr/) ή [www.esamea.gr](http://www.esamea.gr/).

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |